CELEX: 32015D2225
Language: ro
Date: 2015-11-30 00:00:00
Title: Decizia de punere în aplicare (UE) 2015/2225 a Comisiei din 30 noiembrie 2015 de modificare a Deciziilor 2005/734/CE, 2006/415/CE, 2007/25/CE și a Deciziei de punere în aplicare 2013/657/UE în ceea ce privește perioada lor de aplicare [notificată cu numărul C(2015) 8335] (Text cu relevanță pentru SEE)

2.12.2015   
            
            
               RO
            
            
               Jurnalul Oficial al Uniunii Europene
            
            
               L 316/14
            
         DECIZIA DE PUNERE ÎN APLICARE (UE) 2015/2225 A COMISIEI
   din 30 noiembrie 2015
   de modificare a Deciziilor 2005/734/CE, 2006/415/CE, 2007/25/CE și a Deciziei de punere în aplicare 2013/657/UE în ceea ce privește perioada lor de aplicare
   
      
         [notificată cu numărul C(2015) 8335]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controalele veterinare în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor sanitar-veterinare pentru animalele care provin din țări terțe și sunt introduse în Comunitate și de modificare a Directivelor 89/662/CEE, 90/425/CEE și 90/675/CEE (3), în special articolul 18 alineatele (1) și (7),
   având în vedere Directiva 97/78/CE a Consiliului din 18 decembrie 1997 de stabilire a principiilor de organizare a controalelor sanitar-veterinare pentru produsele care provin din țări terțe și sunt introduse în Comunitate (4), în special articolul 22 alineatele (1) și (6),
   având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a gripei aviare și de abrogare a Directivei 92/40/CEE (5), în special articolul 63 alineatul (3),
   Regulamentul (UE) nr. 576/2013 al Parlamentului European și al Consiliului din 12 iunie 2013 privind circulația necomercială a animalelor de companie și de abrogare a Regulamentului (CE) nr. 998/2003 (6), în special articolul 36 alineatul (1),
   întrucât:
   
               (1)
            
            
               Deciziile 2005/734/CE (7), 2006/415/CE (8) și 2007/25/CE (9) și Decizia de punere în aplicare 2013/657/UE (10) ale Comisiei au fost adoptate cu privire la focarele de gripă aviară înalt patogenă de subtip H5N1 în vederea protejării sănătății umane și animale în Uniune.
            
         
               (2)
            
            
               Decizia 2005/734/CE stabilește măsuri de biosecuritate pentru a limita riscul de transmitere la păsările de curte și la alte păsări ținute în captivitate, de la păsările sălbatice, a gripei aviare înalt patogene de subtip H5N1 și prevede un sistem de depistare timpurie în zonele cu grad ridicat de risc.
            
         
               (3)
            
            
               Decizia 2006/415/CE prevede anumite măsuri de protecție care trebuie aplicate în cazul izbucnirii unui focar de gripă aviară înalt patogenă de subtip H5N1 la păsările de curte pe teritoriul unui stat membru, inclusiv stabilirea de zone A și B în urma suspectării sau confirmării unui focar al bolii respective.
            
         
               (4)
            
            
               Decizia 2007/25/CE stabilește anumite măsuri de protecție referitoare la gripa aviară înalt patogenă și la circulația păsărilor de companie care își însoțesc proprietarii în Uniune.
            
         
               (5)
            
            
               Potrivit Deciziei de punere în aplicare 2013/657/UE, măsurile de protecție din Uniune, în eventualitatea în care se identifică prezența gripei aviare de subtip H5N1 la o pasăre sălbatică sau izbucnește un focar al acestei boli la păsările de curte de pe teritoriul Elveției, se aplică doar acelor părți din țara terță respectivă în care autoritatea competentă a țării în cauză aplică măsuri de protecție echivalente, astfel cum sunt prevăzute în Deciziile 2006/415/CE și 2006/563/CE ale Comisiei (11).
            
         
               (6)
            
            
               Deciziile 2005/734/CE, 2006/415/CE și 2007/25/CE și Decizia de punere în aplicare 2013/657/UE se aplică până la 31 decembrie 2015.
            
         
               (7)
            
            
               De la sfârșitul anului 2014, s-au înregistrat infecții cu gripă aviară înalt patogenă de subtip H5, inclusiv H5N1, în 8 state membre, afectând păsări de curte și păsări sălbatice. În vreme ce gripa aviară înalt patogenă a fost prezentă în mod continuu sau a apărut regulat în zone extinse din Asia și Africa, s-a înregistrat o extindere fără precedent a epidemiei în America de Nord. Investigațiile epidemiologice arată clar că virusul este introdus în efectivele de păsări de curte prin contact direct sau indirect cu păsări sălbatice și prin răspândirea laterală a bolii în rândul efectivelor de păsări de curte. De asemenea, Africa de Vest se confruntă în momentul de față cu o sporire masivă a cazurilor de gripă aviară înalt patogenă, după mai mulți ani în care nu se înregistrase niciun caz.
            
         
               (8)
            
            
               Situația epidemiologică actuală, în care se înregistrează un număr sporit de focare și o răspândire pe distanțe geografice mai mari a gripei aviare înalt patogene de subtip H5 și în special H5N1 la efectivele de păsări de curte și la păsările sălbatice, reprezintă în continuare un risc pentru sănătatea umană și animală din Uniune.
            
         
               (9)
            
            
               Prin urmare, este oportun să se continue atenuarea riscurilor pe care le prezintă gripa aviară înalt patogenă prin menținerea măsurilor de biosecuritate, a sistemelor de detectare timpurie și a numitor măsuri de protecție referitoare la viitoare focare ale bolii respective la efectivele de păsări de curte.
            
         
               (10)
            
            
               Dată fiind situația epidemiologică actuală, la fel de importantă este și menținerea măsurilor de prevenire a unei posibile intrări a gripei înalt patogene în Uniune prin intermediul importurilor de produse provenite de la păsări de curte sau prin introducerea de păsări de companie.
            
         
               (11)
            
            
               Prin urmare, perioada de aplicare a Deciziilor 2005/734/CE, 2006/415/CE și 2007/25/CE și a Deciziei de punere în aplicare 2013/657/UE ar trebui extinsă până la 31 decembrie 2017.
            
         
               (12)
            
            
               Prin urmare, Deciziile 2005/734/CE, 2006/415/CE și 2007/25/CE și Decizia de punere în aplicare 2013/657/UE ar trebui modificate în consecință.
            
         
               (13)
            
            
               Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   La articolul 4 din Decizia 2005/734/CE, data de „31 decembrie 2015” se înlocuiește cu data de „31 decembrie 2017”.
   Articolul 2
   La articolul 12 din Decizia 2006/415/CE, data de „31 decembrie 2015” se înlocuiește cu data de „31 decembrie 2017”.
   Articolul 3
   La articolul 6 din Decizia 2007/25/CE, data de „31 decembrie 2015” se înlocuiește cu data de „31 decembrie 2017”.
   Articolul 4
   La articolul 4 din Decizia de punere în aplicare 2013/657/UE, data de „31 decembrie 2015” se înlocuiește cu data de „31 decembrie 2017”.
   Articolul 5
   Prezenta decizie se adresează statelor membre.
   
      Adoptată la Bruxelles, 30 noiembrie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  JO L 268, 24.9.1991, p. 56.
   
      (4)  JO L 24, 30.1.1998, p. 9.
   
      (5)  JO L 10, 14.1.2006, p. 16.
   
      (6)  JO L 178, 28.6.2013, p. 1.
   
      (7)  Decizia 2005/734/CE a Comisiei din 19 octombrie 2005 de stabilire a unor măsuri de biosecuritate în vederea limitării riscului de transmitere la păsările de curte și la alte păsări ținute în captivitate, de la păsările sălbatice vii, a gripei aviare cauzate de subtipul H5N1 al virusului gripei A și de stabilire a unui sistem de depistare timpurie în zonele cu grad ridicat de risc (JO L 274, 20.10.2005, p. 105).
   
      (8)  Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (JO L 164, 16.6.2006, p. 51).
   
      (9)  Decizia 2007/25/CE a Comisiei din 22 decembrie 2006 privind anumite măsuri de protecție referitoare la influența aviară produsă de tulpini înalt patogene și circulația păsărilor de companie care își însoțesc proprietarii în Comunitate (JO L 8, 13.1.2007, p. 29).
   
      (10)  Decizia de punere în aplicare 2013/657/UE a Comisiei din 12 noiembrie 2013 privind anumite măsuri de protecție referitoare la gripa aviară produsă de subtipul H5N1 înalt patogen care trebuie aplicate în cazul apariției unui focar al acestei boli în Elveția și de abrogare a Deciziei 2009/494/CE (JO L 305, 15.11.2013, p. 19).
   
      (11)  Decizia 2006/563/CE a Comisiei din 11 august 2006 privind anumite măsuri de protecție în legătură cu prezența influenței aviare produse de tulpini înalt patogene de subtip H5N1 la păsările sălbatice din Comunitate și de abrogare a Deciziei 2006/115/CE (JO L 222, 15.8.2006, p. 11).